Reverendo in Christo patri domino A. miseratione divina sacro-sancte Romane ecclesie tituli sancte Praxedis presbitero cardinali, ac preposito Chableiarum, necnon discretis viris domino Anchero et Roberto presbiteris ecclesie Beati-Martini Chableiarum, H. cantor totumque capitulum ecclesie Beati-Martini predicte cum omni recommendatione se ipsos et salutem. Dignum est et juris consonens racioni, ut ecclesiarum statuta per eos a quibus regi habent eedem ecclesie et defendi secundum varietatem temporum et ipsarum indigentiam varientur, et cum necessitas, que quandoque juris vinculis est soluta, compellit, ad honorem Dei ipsarumque utilitatem de novo etiam aliqua statuentur. Cum, ergo, vos, pater reverende, predicte Chableiarum ecclesie nostre capud, nosque ejusdem ecclesie quasi membra de ipsa statuere, ipsamque in suis necessitatibus defensare merito teneamur, et dicta nostra ecclesia, tum propter ruinam quam ad presens aliqua sui parte minatur, tum propter ejusdem ecclesie novam fabricam jamdudum inceptam, tum etiam propter quosdam ejusdem ecclesie capellanos in eadem longis temporibus educatos ac de bonis ipsius ecclesie nimium impinguatos, talem retributionem eidem reddere cupientes qualem mus in pera, serpens in gremio, ignis in suis solet hospitibus exhibere, qui contra nos nostram que ecclesiam, quantum in eis est, dominari volentes, perverso unitatis ordine, elato capite, tamquam ingrati penitus incedere? non verentur, quam plures instantes paciatur honera et presuras, ad que supportenda, ut decet, ipsius ecclesie non suppetunt facultates, volentes dictis morbis remedium salubre adhibere, quibusdam nostrum absentibus ad diem veneris in crastino-Sancte Crucis Exaltationis solempniter convocatos, inquisito quorumdam canonicorum ecclesie Beati-Martini Turonensis, ac etiam perscrutato consilio peritorum propter predictas necessitates et honera supportenda, congregato capitulo, omnium ibi presentium accedente consensu, ita duximus statuendum, quod canonici, qui de cetero in dicta nostra ecclesia recepientur in canonicos et in fratres, nichil primo anno, sive stagium faciant sive non, de grossis fructibus prebende percipere valeant vel habere, sed medietas dictorum fructuum fabrice predicte ecclesie cedat, altera vero medietas burse capituli indigenti quam plurimum conservetur. Quapropter, reverende pater, humiliter supplicamus, vos autem dominos Ancherum et Robertum predictos nostros canonicos requirimus et rogamus quatinus dicto salubri statuto vestrum velitis accommodare consensum, et in signum vestri requisiti et super hoc accedentis consensus, sigilla vestra una cum sigillo capituli nostri necnon nostris, videlicet magistrorum H. cantoris, domini A. decani Sancti-Urbani Trecensis, Petri de Ungione, Symonis de Trecis, Bonaviti de Florentia, Johannis de Montigniaco, Odonis de Plaia, Petri de Montemirabili, et Thome de Vico appensis, presentibus apponatis. Datum et actum anno Domini millesimo ducentesimo septuagesimo-nono, feria sexta in crastino Exaltationis Sancte-Crucis, mense septembri.